
GODKJENNING AV ERFARINGSBASERT MASTERGRADSPROGRAM I UTDANNINGSLEDELSE (120 STUDIEPOENG)

Program for læring og praktisk pedagogikk (PLP) har bedt om godkjenning av erfaringsbasert mastergradsprogram i utdanningsledelse (120 sp, se vedlegg 1). Tidligere har PLP fått godkjent erfaringsbasert mastergradsprogram i aksjonslæring (90 sp, jf. sak 02-03).

Programmet for mastergrad i utdanningsledelse er utviklet av PLP i samarbeid med Avdeling for lærerutdanning (ALU) ved Høgskolen i Tromsø (HiTø, se vedlegg 2). PLP søker om oppstart av studiet høsten 2004. 

Bakgrunn

I 2002 ble det via statsbudsjettet stilt midler til disposisjon for utvikling av mastergradsstudier i skoleledelse. Utredninger hadde vist et klart behov for slik kompetanseheving i norsk skolevesen (jf. St.m. 16 (2001-2002) Om ny lærerutdanning). PLP og ALU ved HiTø deltok hver for seg i to av de tre nettverkene av høgre utdanningsinstitusjoner som ble tildelt utviklingsmidler fra daværende Sentralorgan for fleksibel læring i høgre utdanning (SOFF, nå Norgesuniversitetet).

I februar 2003 tok de to rektorene ved henholdsvis UiTø og HiTø initiativ til at det ble etablert et felles utvalg mellom UiTø og HiTø. Utvalget fikk i mandat å se på mulighetene for å etablere en felles framtidig lærerutdanning i Tromsø som skulle omfatte alle nivåer og ulike fordypningsretninger. Organisatoriske rammevilkår skulle også utredes og vurderes. En foreløpig rapport ble levert i desember 2003. Utvalget har fortsatt arbeidet også våren 2004.

I den foreløpige rapporten har utvalget bl.a. foreslått at det blir etablert samarbeid mellom UiTø og HiTø om mastergrad i skoleledelse og praktisk skolearbeid fra høsten 2004, og samarbeid om felleselementer i lærerutdanningene i årene 2005-2006.

Forskrift om krav til mastergrad

Departementet har fastsatt forskrift om krav til disiplinære og erfaringsbaserte mastergrader. For begge gradene stilles det krav om minimum tre års høgre utdanning på bachelornivå for å bli tatt opp til studiene. Men mens det for disiplinære mastergrader stilles krav om avlagt faglig fordypning fra lavere grad, stilles det ikke slikt krav for opptak til erfaringsbaserte mastergrader. 

En erfaringsbasert mastergrad behøver heller ikke å bygge videre på fag fra lavere grad, men kan være sammensatt av fag og disipliner på en ny måte, gjerne knyttet til etter- og videreutdanning. I tillegg stilles det for opptak til denne graden krav om to års relevant praksis fra yrkeslivet. Erfaringsbasert mastergrad gir normalt ikke opptak til forskerutdanning.

Studieplan for mastergradsprogrammet

Det pågår fortsatt arbeid med utforming av de enkelte emnene i programmet. PLP har gjennom flere år tilbudt videreutdanningsstudier i skoleledelse. Studenter som har tatt slike studier tidligere, vil kunne søke om å få dem innpasset i dette mastergradsprogrammet så fremt ikke emnet inngår i annen grad. 

Målsettinger, målgrupper og opptakskrav

Målet med programmet er å kvalifisere studentene til lederstillinger i skoleverket. Gode ledere i skolen må bidra til å utvikle en kvalitativ god skole med høy grad av målrealisering og effektiv ressursutnyttelse. Målgruppen er personer som har eller ønsker å kvalifisere seg for lederfunksjoner i skole eller innenfor høgre utdanning, samt personer som har lederansvar for strategisk omstillingsarbeid i ulike typer organisasjoner. Opptakskrav er godkjent bachelorgrad eller tilsvarende utdanning, samt to års praksis fra organisasjoner som tilbyr utdanning. 

Organisering, faglig innhold og evaluering

Studiet er organisert som et samlings- og nettbasert deltidsstudium over 3 år. Programmet er inndelt i to trinn, med emner à 10, 20 og 30 studiepoeng. Opptak til trinn II forutsetter at trinn I er bestått. Emnene i trinn I tilbys også separat som videreutdanning.

Programmet vil i hovedsak bestå av emner i pedagogikk, organisasjonskunnskap, økonomi og jus. Yrkesetikk er et gjennomgående perspektiv i studieprogrammet. Læring i organisasjoner og ledelse av endrings- og utviklingsprosesser står sentralt. I tillegg rettes fokus mot styring og forvaltning av utdanning. Deler av undervisningen er problembasert og aksjonslæringsorientert. Studentene deltar i basisgrupper, som får veiledning over internett og i møter. Mastergradsoppgaven kan skrives individuelt eller i grupper. 

Alle eksamener på trinn I samt emne i vitenskapsteori og metode på trinn II evalueres gjennom mappevurdering etter karakterskalaen bestått/ikke bestått. Masteroppgave og muntlig eksamen på trinn II gis en samlet bokstavkarakter.

Finansiering

Studiet finansieres gjennom en egenandel på inntil kr 12.000 per 30 studiepoeng per student.

Full dekning av utgiftene forutsetter opptak av 30 studenter. Eventuell negativ differanse mellom utgifter og inntekter på det første emnet dekkes over PLPs interne budsjett (se vedlegg 2). 

Universitetsdirektørens vurderinger
Det foreliggende mastergradsprogrammet i utdanningsledelse er utarbeidet i et faglig samarbeid mellom Avdeling for lærerutdanning (ALU) ved Høgskolen i Tromsø (HiTø) og PLP.  Dette samarbeidet er svært positivt, også fordi det er viktig i utredningsarbeidet der faglig beslektede miljøer ved de to høgre utdanningsinstitusjonene i Tromsø vurderer mulighetene for en felles lærerutdanning.

HiTø er imidlertid ikke akkreditert av NOKUT for å gi undervisning og eksamen på mastergradsnivå. Selv om ingen av emnene i mastergradsprogrammet i utdanningsledelse skal gis selvstendig av HiTø, så kan det av studieplanen og informasjon som ligger på Internett, se ut som om programmet er en felles mastergrad mellom UiTø og HiTø. Det er pr. i dag ikke mulig å ha et slikt felles ansvar for en mastergrad mellom Universitetet i Tromsø og Høgskolen i Tromsø.

Det må derfor i all informasjon gå klart fram at det er UiTø som har det faglige ansvaret for undervisning og eksamen på mastergradsprogrammet i utdanningsledelse, og at det ikke dreier seg om en felles mastergrad med HiTø.

Programmet inneholder, i tillegg til pedagogikk, fagelementer fra organisasjonskunnskap, filosofi (etikk) jus og økonomi. Deler av programmet har dermed klare paralleller til den erfaringsbaserte mastergraden i ledelse som er fremmet for styret i sak 31-04.

Institutt for statsvitenskap (IST) ved Det samfunnsvitenskapelige fakultet er i særlig grad en viktig aktør innenfor ledelsesutvikling. PLP anmodes derfor til å ta kontakt med IST for å få vurdert muligheten for at enkelte emner i det erfaringsbaserte mastergradsprogrammet som fremlegges i sak 31-04, også kan benyttes i dette programmet. Et slikt samarbeid vil kunne styrke det faglige innholdet i programmet, ikke minst innenfor områder der PLP uansett har behov for supplerende fagkompetanse, slik som organisasjonsvitenskap, etikk, økonomi og eventuelt jus. Ved å benytte kompetansen ved flere fagmiljø på en best mulig måte vil Universitetet på sikt kunne uteksaminere kandidater med høy kompetanse i ledelse innenfor flere sektorer og samfunnsområder.

Dette er det andre masterprogrammet som PLP søker godkjenning for. PLP har to vitenskapelig ansatte med professorkompetanse i fagstaben, og en professor II tilknyttet sitt fagmiljø. Primæraktiviteten på undervisningssiden er praktisk-pedagogisk studium, både som del av de nye lærerutdanningsprogrammene som UiTø har etablert, og som selvstendig utdanningstilbud til alle ferdige kandidater. Slik må det fortsatt være. 

Antall ansatte med professorkompetanse kan derfor synes lavt med tanke på flere mastergrads-program ved PLP. I NOKUTs Forskrift om kriterier for akkreditering av institusjoner og standarder og kriterier for akkreditering av studietilbud i norsk høgre utdanning, som benyttes når høgskolene søker om akkreditering for å undervise på mastergrads- og doktorgradsnivå, heter det blant annet at  et flertall av de ansatte i faglig stilling må ha førstestillingskompetanse, derav minst 25% med professorkompetanse ved godkjenning av matergradsstudier, se vedlegg 3. Dette er standarder som det forventes at også allerede akkrediterte institusjoner oppfyller når det skal etableres et nytt mastergradsstudium ved en avdeling/fagmiljø.

Det knytter seg stor oppmerksomhet til universitetets erfaringsbaserte mastergradsprogrammer. Ingen av de øvrige universitetene har etablert så mange erfaringsbaserte mastergradersprogrammer  som Universitetet i Tromsø. Det er viktig at også disse studieprogrammene holder høgt faglig nivå. Alle nye studieprogram ved Universitetet må behandles som prestisjeprosjekt og være godt kvalitetssikret. Det vil være uheldig om Universitetet får merknad om sviktende utdanningskvalitet ved en ekstern evaluering. PLP oppfordres til å styrke den faglige kompetansen i fagstaben, på kort sikt ved å søke forpliktende samarbeid med flere miljø ved Det samfunnsvitenskapelig fakultet og ved professor-II stillinger.

PLP har satt som et av kravene for opptak til den erfaringsbaserte mastergraden i utdanningsledelse at søkere skal ha avlagt bachelorgraden eller tilsvarende utdanning. Ifølge forskriften fra departementet er minimumskravet for opptak til erfaringsbaserte mastergradsprogrammer at søkere kan dokumentere avlagt studieløp av tre års varighet. Det er derfor ikke et krav om faglig fordypning i graden (se s. 1). PLP må justere studieplanen slik at opptakskravene til mastergraden i utdanningsledelse blir i tråd med den gjeldende forskriften. 

Med de merknader som er gitt ovenfor innstiller universitetsdirektøren på at studieplanen for ny erfaringsbasert mastergrad i utdanningsledelse ved PLP godkjennes.

Innstilling til vedtak:

1. Universitetsstyret godkjenner etablering av erfaringsbasert mastergradsprogram i utdanningsledelse (120 studiepoeng) ved Program for læring og praktisk pedagogikk (PLP), med oppstart høsten 2004. Studieplanen justeres i tråd med universitetsdirektørens merknader. 

2. Universitetsstyret ber PLP om å sondere muligheten for et samarbeid med Institutt for statsvitenskap (IST) ved Det samfunnsvitenskapelige fakultet angående sambruk av emner fra mastergradsprogrammet i ledelse, jfr sak S 31-04. 

3. Universitetsstyret godkjenner at det tas en egenandel for studiet på inntil kr 12.000 per 30 studiepoeng per student.

Tromsø, 08.06.2004 

Arne Benjaminsen

universitetsdirektør

Ingrid Bergslid Salvesen

studiedirektør

